CELEX: 32019D2119
Language: el
Date: 2019-11-21 00:00:00
Title: Απόφαση (ΕΕ) 2019/2119 του Συμβουλίου της 21ης Νοεμβρίου 2019 για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την τρίτη συνεδρίαση της διάσκεψης των συμβαλλόμενων μερών της σύμβασης της Μιναμάτα για τον υδράργυρο, όσον αφορά την έκδοση απόφασης για τον καθορισμό ανώτατων ορίων για τα απόβλητα υδραργύρου, όπως αναφέρεται στο άρθρο 11 παράγραφος 2 της εν λόγω σύμβασης

11.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 320/117
               
            
         ΑΠΟΦΑΣΗ (ΕΕ) 2019/2119 ΤΟΥ ΣΥΜΒΟΥΛΙΟΥ
         της 21ης Νοεμβρίου 2019
         για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την τρίτη συνεδρίαση της διάσκεψης των συμβαλλόμενων μερών της σύμβασης της Μιναμάτα για τον υδράργυρο, όσον αφορά την έκδοση απόφασης για τον καθορισμό ανώτατων ορίων για τα απόβλητα υδραργύρου, όπως αναφέρεται στο άρθρο 11 παράγραφος 2 της εν λόγω σύμβασης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση της Μιναμάτα για τον υδράργυρο (1) («η σύμβαση») συνήφθη από την Ένωση μέσω της απόφασης (ΕΕ) 2017/939 του Συμβουλίου (2) και τέθηκε σε ισχύ στις 16 Αυγούστου 2017.
                  
               
                     (2)
                  
                  
                     Δυνάμει της απόφασης MC-1/1 σχετικά με τον εσωτερικό κανονισμό, που εκδόθηκε από τη διάσκεψη των συμβαλλόμενων μερών της σύμβασης κατά την πρώτη συνεδρίασή της, τα συμβαλλόμενα μέρη θα καταβάλλουν κάθε δυνατή προσπάθεια για να καταλήξουν σε συμφωνία με συναίνεση όσον αφορά όλα τα ζητήματα ουσίας.
                  
               
                     (3)
                  
                  
                     Η διάσκεψη των συμβαλλόμενων μερών της σύμβασης, κατά την τρίτη συνεδρίασή της στις 25-29 Νοεμβρίου 2019 (COP3), αναμένεται να εκδώσει απόφαση («η προτεινόμενη απόφαση») σχετικά με τα ανώτατα όρια αποβλήτων υδραργύρου, που αναφέρονται στο άρθρο 11 παράγραφος 2 της σύμβασης, απόφαση η οποία, ως εκ τούτου, θα καθορίσει το πεδίο εφαρμογής του άρθρου 11 (απόβλητα υδραργύρου) της σύμβασης. Τα απόβλητα υδραργύρου που θα εμπίπτουν στο άρθρο 11 παράγραφος 2 της σύμβασης θα υπόκεινται σε περιβαλλοντικά ορθή διαχείριση δυνάμει του άρθρου 11 παράγραφος 3 της σύμβασης. Ως εκ τούτου, κάθε ανώτατο όριο που θα καθοριστεί δυνάμει του άρθρου 11 παράγραφος 2 της σύμβασης, συμπεριλαμβανομένων των αποβλήτων αυτών ή ενώσεις υδραργύρου, θα πρέπει να τεθεί σε επίπεδο που να εξασφαλίζει ότι όλα τα μολυσμένα απόβλητα υδραργύρου που παρουσιάζουν κινδύνους για την ανθρώπινη υγεία ή το περιβάλλον υπόκεινται σε περιβαλλοντικά ορθή διαχείριση.
                  
               
                     (4)
                  
                  
                     Είναι σκόπιμο να καθοριστεί η θέση που πρέπει να ληφθεί, εξ ονόματος της Ένωσης, στην COP3, δεδομένου ότι η προτεινόμενη απόφαση, αν εκδοθεί, θα παραγάγει έννομα αποτελέσματα, καθότι τα συμβαλλόμενα μέρη της σύμβασης θα πρέπει να λάβουν μέτρα για την εφαρμογή της σε εθνικό ή περιφερειακό επίπεδο, ή και στα δύο.
                  
               
                     (5)
                  
                  
                     Η Ένωση συνέβαλε σημαντικά στην ανάπτυξη των διατάξεων της σύμβασης για τα απόβλητα και στις μεταξύ των συνόδων εργασίες των εμπειρογνωμόνων που δρομολογήθηκαν με την απόφαση MC-2/2 , την οποία εξέδωσε η διάσκεψη των συμβαλλόμενων μερών της σύμβασης κατά τη δεύτερη συνεδρίασή της, και που οδήγησαν στην προτεινόμενη απόφαση.
                  
               
                     (6)
                  
                  
                     Το ενωσιακό κεκτημένο απαιτεί ήδη να γίνεται η διαχείριση όλων των αποβλήτων υδραργύρου που αναφέρονται στο άρθρο 11 παράγραφος 2 της σύμβασης, χωρίς να τίθεται σε κίνδυνο η ανθρώπινη υγεία και χωρίς να βλάπτεται το περιβάλλον, ανεξάρτητα από την περιεκτικότητά σε υδράργυρο των αποβλήτων αυτών.
                  
               
                     (7)
                  
                  
                     Η Ένωση θα πρέπει να υποστηρίξει μόνο την έκδοση απόφασης στην (COP3) ,η οποία συνάδει με το ενωσιακό κεκτημένο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί, εξ ονόματος της Ένωσης, στην τρίτη συνεδρίαση της διάσκεψης των συμβαλλόμενων μερών της Σύμβασης της Μιναμάτα για τον υδράργυρο (COP 3) είναι να υποστηριχθεί η έκδοση απόφασης σχετικά με τα ανώτατα όρια αποβλήτων υδραργύρου που συνάδει με το ενωσιακό κεκτημένο.
         
         
            Άρθρο 2
            Η βελτίωση της θέσης που αναφέρεται στο άρθρο 1, στο βαθμό που αυτή συνάδει με το ενωσιακό κεντημένο, δύναται να συμφωνείται, υπό το φως των εξελίξεων κατά την COP3, από τους εκπροσώπους της Ένωσης, κατόπιν διαβούλευσης με τα κράτη μέλη στο πλαίσιο επιτόπιων συνεδριάσεων συντονισμού, χωρίς περαιτέρω απόφαση του Συμβουλίου.
         
         
            Άρθρο 3
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 21η Νοεμβρίου 2019.
            
               
                  Για το Συμβούλιο
               
               
                  Η Πρόεδρος
               
               H. KOSONEN
            
         
         
            (1)  ΕΕ L 142 της 2.6.2017, σ. 6.
         
            (2)  Απόφαση (ΕΕ) 2017/939 του Συμβουλίου, της 11ης Μαΐου 2017, σχετικά με τη σύναψη, εξ ονόματος της Ευρωπαϊκής Ένωσης, της σύμβασης της Μιναμάτα για τον υδράργυρο (ΕΕ L 142 της 2.6.2017, σ. 4).